**БЪЛГАРСКА ФЕДЕРАЦИЯ ПО КУДО**

Картина, която съдържа лого, символ, емблема, Графика

Описанието е генерирано автоматично

**П Р А В И Л А**

**За провеждане на състезания от държавния спортен календар на Българска Федерация по Кудо (БФК)**

**ОБЩИ ПОЛОЖЕНИЯ**

**І. ЦЕЛ И ЗАДАЧИ**

1.Да способстват за повишаване и проверка нивото на българските състезатели по Кудо, както и да спомагат за подбора и подготовката на националните отбори;

2. Да мобилизират силите на треньори и деятели за повишаване на спортното майсторство във всички възрастови групи;

3. Да контролират и стимулират учебно-тренировъчната и възпитателната дейност с отборите и състезателите;

4.Да излъчат държавните отборни и индивидуални шампиони за всички възрастови групи;

5. Да съдействат и промотират спорта Кудо сред учащи и студенти, както и сред групи в неравностойно положение.

**II.ОСНОВНИ ПРИНЦИПИ**

Чл. 1. Всички състезания, организирани, контролирани и администрирани от БФК, се включват в годишен спортен календар на БФК.

Чл. 2. Всички състезания от спортния календар на БФК на територията на Република България са под юрисдикцията на БФК, която е единствената лицензирана спортна организация - член на Световната кудо федерация.

.

Чл. 3. Наредбата за провеждане на състезанията от спортния календар на БФК има за цел да регламентира отговорностите и реда при организирането на състезания по кудо на територията на Република България.

**III. СЪСТЕЗАНИЯ**

Чл. 4. Всички състезания от спортния календар на БФК на територията на Република България се организират и провеждат съобразно разпоредбите на настоящата Наредба и съответни Наредби, изготвени за всяко отделно състезание.

Чл. 5. Състезанията от спортния календар на БФК включват всички Държавни първенства, както и други турнири, за които БФК е преценила, че организаторът им може да покрие определени изисквания.

Чл. 6. (1) За да бъдат признати резултатите от състезание, включено в спортния календар на БФК, организаторът следва да изпълни следните изисквания:

1.Обезпечаване на спортна зала, съоръжения и техническо оборудване за състезанието, които отговарят на изискванията на Състезателните Правила на БФК и KIF.

2. Обезпечаване присъствието на назначени от БФК квалифициран съдийски състав и технически персонал;

3. Организаторът на състезание, различно от Държавните първенства представя Наредба и програма за състезанието, които трябва да бъдат съгласувани с БФК не по-късно от 2 месеца преди началото на състезанието. След одобряването им, те се публикуват на интернет страницата на БФК.

1. Разходите за пътуване, настаняване и съдийски възнаграждения на всяко длъжностно лице, назначено от БФК се обезпечават от организатора на състезанието.

**РАЗПОРЕДБИ ЗА ПРОВЕЖДАНЕ НА СЪСТЕЗАНИЯТА**

**IV. ЦЕЛИ**

Чл. 7. Държавните първенства и всички турнири от спортния календар на БФК имат за цел да съдействат за популяризиране на спорта кудо .

Чл. 8. Държавните първенства имат още следните функции:

1. да се излъчат ежегодните държавни шампиони;

2. да спомагат за изява на нови талантливи състезатели и състезателки, които да се включват в съставите на националните отбори.

**V. РЪКОВОДСТВО И ОРГАНИЗАЦИЯ НА ДЪРЖАВНИТЕ ПЪРВЕНСТВА**

Чл. 9. Държавните първенства се организират от БФК със съдействието на клубовете- домакини.

Чл. 10. Държавните първенства се провеждат в съответствие със Състезателните Правила на KIF

.

Чл. 11. БФК назначава един технически секретар и определя съдийския състав, техническия и обслужващ персонал за всяко Държавно първенство.

Чл. 12. БФК назначава съдийски състав, като той се обявява на Техническата конференция.

Чл. 13. Клубовете-домакини на Държавните първенства отговарят за цялостната подготовка на зала, оборудване и съоръжения, места и други зони на състезанието; както и за осигуряване на посрещането, настаняването, медицинското обезпечаване и други въпроси, свързани с пребиваването на участниците и самото състезание. Това важи и за турнирите, различни от Държавните първенства.

Чл. 14. (1) За всяко Държавно първенство БФК провежда Техническа конференция, на която участват:

1. От страна на заявилите в срок участието си в състезанието клубове – не повече от двама представители;

2. От страна на организаторите – Председателят на Организационния комитет, Техническият секретар, представители на клуба или друга организация, ангажирани с домакинството на даденото състезание. Препоръчително е да присъстват Реферите на татамито.

**Дневният ред на Техническата конференция включва:**

1. Запознаване от представител на организаторите с нивото на подготовка на турнира.

2. Секретарят на съдийската колегия представя Реферите ;

3. Техническият секретар представя Програма по часове за начало на състезанието по възрасти и категории. Същата е публикувана на страницата на Оперативната програма, с която се провежда състезанието.

**ВЪЗРАСТОВИ ГРУПИ**

**Деца: 7-8 г; 9-10 г; 11-12 г;**

**Юнош : 13-14 г; 15-16 г; 17-18 г**

**Мъже и жени**

**VІ. ИЗИСКВАНИЯ ЗА ДОПУСКАНЕ ДО УЧАСТИЕ**

Чл. 15. За участие в Държавните първенства и всички турнири от спортния календар на БФК се допускат отбори и състезатели на клубове по кудо, които са членове на БФК.

Чл. 16. Във всички състезания от спортния календар на БФК се допускат да участват само картотекирани състезатели за съответната година от името на клубовете – членове на БФК. Редовното картотекиране се извършва в срокове определени от БФК. Състезателите трябва да бъдат картотекирани задължително и в системата на KIF / Световната кудо федерация / ,спазвайки съответните изискавания.

Чл. 17. Заявки за участие в Държавните първенства и турнири от спортния календар на БФК:

(1) До състезания се допускат състезатели на клубове, за които е изпратена до БФК заявка за участие от официалния имейл на клуба, чрез попълване на съответния формуляр с точно упоменаване за всеки състезател, име и фамилия, година на раждане и дисциплини, в които ще участва.

(2) Срокът за получаване на заявките се упоменава в Наредбата за провеждане на състезанието.

(3) Състезателите на клуб, чиято заявка за участие не е получена в БФК в указания срок, не се допускат до участие в състезанието.

(4) Промени в заявката могат да се извършват само до провеждането на техническата конференция, указана в Наредбата на състезанието.

Чл. 18. (1) Документи за установяване редовността, възрастта и самоличността на състезателите са лични документи за състезателите на възраст 16 и повече години – лична и състезателна карта, а за тези под 16 години – състезателна карта, акт за раждане или ученическа карта за съответната година.

(2) При съмнение относно възрастта или самоличността на даден състезател, Председателят на Организационният комитет има право да изиска документ, удостоверяващ самоличността на състезателя. Ако такъв не бъде представен състезателят не се допуска до участие.

Чл. 19. Съоръженията /татами /, на които ще се провеждат Държавните първенства и турнири от спортния календар на БФК трябва да отговарят на изискванията на БФК и KIF.

Чл. 20. Състезателната екипировка на всеки участник да отговаря на стандартните изисквания на БФК и KIF.

Чл. 21. Проверката на участниците в отделните дисциплини се извършва преди започването на всяка дисциплина. Състезател, който не се яви на проверка в посочения срок се отстранява от участие, освен ако е налице достатъчно основателна причина за оправдаване на закъснението.

**VII. ОФИЦИАЛНИ РЕЗУЛТАТИ И КЛАСИРАНЕ**

Чл. 22. БФК признава класиранията за валидни, само ако са спазени Състезателните Правила на БФК и изискванията на настоящата Наредба

Чл. 23. (1) Резултатите от всяко от Държавните първенства или турнир от спортния календар на БФК задължително се изпращат в официален протокол в електронен вид незабавно след приключване на състезанието.

(2) Всеки официален протокол с резултати се оформя в електронен табличен вид.

**VIII. НАГРАЖДАВАНЕ**

Чл. 24. На Държавните първенства, БФК награждава с медали и купи състезателите, класирали се до трето място във всяка индивидуална дисциплина, и купи в отборните дисциплини. На турнири от спортния календар на БФК медалите или други награди се осигуряват от организатора на състезанието.

Чл. 25. Състезателите, които ще бъдат награждавани са длъжни да се явят по спортен екип пред комисията за награждаване при извикването им на почетната стълбичка.

**IX. ДИСКВАЛИФИКАЦИЯ, ОТСТРАНЯВАНЕ И НАКАЗАНИЯ**

**ДИСКВАЛИФИКАЦИЯ**

Чл. 26. (1) Нарушението на Състезателните Правила на KIF, с цел придобиване на предимство по нечестен начин, е основание за дисквалификация.

(2) Реферите имат право да вземат решения по всички дисциплинарни въпроси (неспортсменско поведение), като за неправилно поведение се считат: напускане зоната на състезанието без разрешение, неспазване на реда и цялостната организация на състезанието, грубо отношение към рефер и/или противников състезател и т.н.

Чл. 27. (1) По решение на Главния съдия може да се отстрани състезател от по-нататъшно участие в турнира. По решение на Дисциплинарната комисия клубът може да бъде дисквалифициран от участие за непристойно поведение и уронване престижа на Федерацията.

(2) Представител на клуб, треньор и/или състезател, или лице свързано със състезател, които с поведението си пречат на спокойното провеждане на състезанието или влизат в пререкания с длъжностните лица и ръководителите на състезанието, подлежат на отстраняване от мястото на състезанието.

**Х. ПРОТЕСТИ И ВЪЗРАЖЕНИЯ**

Чл. 28. Контестация се подава в писмен вид до Главния съдия и секретаря и след заплащане на определена такса посочена в Наредбата, 10 минута след възникналата ситуация.

Чл. 29. Протестът се решава от назначената съдийска комисия от Главния съдия, ако е подаден в срок и ако е платена такса, при подаването му, в размер на 50 лева. Секретарят на състезанието с подписа си върху протеста, удостоверява времето на подаване и че е получил съответната такса. Ако протестът бъде приет, таксата се възстановява на тези, които са го подали. В противен случай тя се заприходява в касата на БФК.

**ХI.МЕДИЦИНСКИ НАДЗОР**

Чл. 30. При провеждане на периодичните и пред състезателните медицински прегледи всички ръководители, деятели, треньори и състезатели са задължени да се съобразят и изпълняват изискванията и решенията на БФК.

Чл. 31. При влошено здравословно състояние, по преценка на дежурния лекар на даден състезател може да получи забрана за участие.

Чл. 33. Медицинската документация се проверява на техническата конференция от дежурното медицинско лице.

**ХII.ЗАКЛЮЧИТЕЛНИ РАЗПОРЕДБИ**

Чл. 34. Изменения и допълнения в настоящата Наредба, отделните Наредби и програмите за Националните шампионати може да прави само УС на БФК.

**Настоящата наредба е приета на заседание на УС на БФК на 15.12.2025 г**

**Председател на УС на БФК:**

**Г.Бабамов**